ΓΡΑΠΤΗ ΕΡΩΤΗΣΗ E-0940/98

υποβολή: Antonios Trakatellis (PPE) προς την Επιτροπή

(30 Μαρτίου 1998)

Θέμα: Λειτουργία του πυρηνικού σταθμού Κοζλοντούι; μείωση ενεργειακής εξάρτησης της Βουλγαρίας από πυρηνική ενέργεια και μέτρα ασφάλειας και προστασίας

Λαμβάνοντας υπόψη ότι η παραγωγή πυρηνικής ηλεκτρικής ενέργειας στη Βουλγαρία έφτασε στο 46% του συνόλου της παραγόμενης ηλεκτρικής ενέργειας το 1997 και ότι η συμφωνία μεταξύ Ευρωπαϊκής Ένωσης και Βουλγαρίας για επιχορήγηση 24 εκατ. ΕΛΜ προς βελτίωση της ασφάλειας στις μονάδες 3 και 4 του πυρηνικού σταθμού Κοζλοντούι προβλέπει τη δέσμευση της Βουλγαρικής Κυβέρνησης για διακοπή της λειτουργίας των μονάδων 1 έως 4 του ιδίου πυρηνικού σταθμού όταν εκπληρωθούν ορισμένοι όροι της συμφωνίας που αφορούν την εξασφάλιση επαρκούς ενέργειας από άλλες πηγές.

Eρωτώ τα εξής:

1. Πότε προβλέπεται η παύση λειτουργίας των μονάδων 1 έως και 4 του σταθμού Κοζλοντούι που είναι οι πιο απαρχαιωμένες και οι οποίες διακυβεύουν την ασφάλεια των Ευρωπαίων πολιτών και ειδικότερα των Ελλήνων που βρίσκονται σε απόσταση μόλις 225 χιλιομέτρων από τον τόπο ενδεχόμενου πυρηνικού ατυχήματος;

2. Σε ποιο βαθμό εξέλιξης βρίσκονται οι εργασίες εκσυγχρονισμού των μονάδων 5 και 6 και τα άλλα προγράμματα εξασφάλισης ενέργειας από άλλες πηγές και τι ποσά έχουν χορηγηθεί από την ΕΕ για τους σκοπούς αυτούς;

3. Πόση διάρκεια ζωής μπορεί να έχουν οι μονάδες 5 και 6 ακόμη και μετά τον εκσυγχρονισμό τους, δεδομένου ότι οι αντιδραστήρες αυτού του τύπου είναι παλαιάς σοβιετικής τεχνολογίας;

4. Με ποιο τρόπο γίνεται η ασφαλής μεταφορά των ραδιενεργών αποβλήτων του σταθμού, ποια συγκεκριμένα μέτρα έχουν ληφθεί ή πρέπει να ληφθούν για την ασφαλή διάθεση των υγρών αποβλήτων στο περιβάλλον δεδομένου ότι οι αντιδραστήρες του σταθμού είναι υδρόψυκτοι και ο κίνδυνος μόλυνσης τόσο των επιφανειακών όσο και των υπόγειων υδάτων είναι υπαρκτός και ποιος είναι ο βαθμός προσέγγισης της νομοθεσίας της Βουλγαρίας στο κοινοτικό κεκτημένο σχετικά με τα θέματα προστασίας του περιβάλλοντος;

5. Ποια πολιτική και ποια μέτρα έχει λάβει ή προτίθεται να λάβει η Επιτροπή σε συνεργασία με τις Βουλγαρικές αρχές με στόχο τη μείωση εξάρτησης της Βουλγαρίας από τη ζήτηση πυρηνικής ηλεκτρικής ενέργειας η οποία συνεχώς αυξάνεται λόγω της οικονομικής ανάπτυξης της χώρας;

Απάντηση του κ.Van den Broek εξ ονόματος της Επιτροπής

(14 Μαΐου 1998)

Η συμφωνία σχετικά με μία επιδότηση 24 εκατ. Ecu για τη βελτίωση της ασφάλειας των μονάδων 3 και 4 του πυρηνικού σταθμού του Kozloduy, υπογράφηκε μεταξύ της βουλγαρικής κυβέρνησης και της Ευρωπαϊκής Τράπεζας για την Ανασυγκρότηση και την Ανάπτυξη (BERD) στο πλαίσιο του λογαριασμού πυρηνικών διασφαλίσεων, στον οποίο συμμετέχει επίσης η Κοινότητα ως χορηγός.

1. Η συμφωνία προβλέπει ότι οι μονάδες 1 και 2 θα κλείσουν μόλις λειτουργήσει το αντλειοστάσιο του Chaira και εκσυγρονιστεί μία εκ των δύο μονάδων 5 ή 6 του σταθμού του Kozloduy. Οι μονάδες 3 και 4 θα κλείσουν όταν το επιτρέψει η ενεργειακή κατάσταση, ή οπωσδήποτε μόλις εκσυγχρονιστούν οι δύο μονάδες 5 και 6 του σταθμού του Kozloduy και οι σταθμοί τηλεθέρμανσης της Sofia, του Kostov και Republika μετατραπούν σε σταθμούς συμπαραγωγής θερμότητας - ηλεκτρισμού.

2. Η βουλγαρική κυβέρνηση υπέγραψε σύμβαση για την προπαρασκευαστική φάση του σχεδίου εκσυγχρονισμού των μονάδων 5 και 6. Οι εργασίες είναι στο στάδιο προετοιμασίας και προγραμματισμού και προβλέπεται ότι θα αρχίσουν κατά την έγκριση της δόσης 5, το καλοκαίρι του 1998. Η βουλγαρική κυβέρνηση ζήτησε δάνειο της Ευρατόμ, για συνολικό ποσό 100 εκατ. Ecu. Η Επιτροπή θα προετοιμάσει την αναγκαία τεκμηρίωση για την ενημέρωση του φακέλλου.

3. Οι αντιδραστήρες 5 και 6 του σταθμού του Kozloduy είναι του τύπου VVER 1000, που θεωρείται ο πλέον προηγμένος των αντιδραστήρων σοβιετικής σχεδίασης. Κατά τη γνώμη των περισσοτέρων εμπειρογνωμόνων, αυτοί οι αντιδραστήρες μπορούν να αναβαθμιστούν σε επίπεδο ασφαλείας ισοδύναμο με εκείνο των δυτικών αντιδραστήρων. Η αρχική διάρκεια ζωής αυτού του τύπου αντιδραστήρων είναι 30 χρόνια.

4. Η Επιτροπή εξετάζοντας την αίτηση της Βουλγαρίας για τη λήψη δανείου από την Ευρατόμ, έλαβε ειδικά υπόψη τις επιπτώσεις της ακτινοβολίας στο περιβάλλον και συμπεριέλαβε αυτήν την πτυχή στο ευρύ φάσμα των παρατηρήσεων.

5. Σύμφωνα με την ενεργειακή πολιτική της Κοινότητας, η Επιτροπή θεωρεί ότι η συμβολή της πυρηνικής ενέργειας στο γενικό ενεργειακό ισοζύγιο της Βουλγαρίας, είναι θέμα πολιτικής απόφασης, υπό τον όρο ότι τηρούνται οι διεθνείς περιβαλλοντικοί κανόνες και οι υποχρεώσεις και οι κανόνες ασφαλείας. Αυτές οι πολιτικές και οι

προτεραιότητες αντανακλώνται στην εταιρική σχέση προσχώρησης με τη Βουλγαρία, που εκγρίθηκε από την Επιτροπή στις 25 Μαρτίου, η οποία δίνει προτεραιότητα βραχυπρόθεσμα στη καθιέρωση σφαιρικής μακροπρόθεσμης ενεργειακής στρατηγικής, στην τήρηση των προτύπων πυρηνικής ασφάλειας και στη δέσμευση κλεισίματος ορισμένων μονάδων όπως έχει αναφερθεί στη συμφωνία για τις πυρηνικές διασφαλίσεις. Οι ειδικοί στόχοι αυτών των τομέων συμπεριλαμβάνουν την αναδιοργάνωση των κυβερνητικών και κρατικών λειτουργιών και δομών για να γίνει σαφέστερος διαχωρισμός μεταξύ των πολιτικών και κανονιστικών καθηκόντων και των δραστηριοτήτων εμπορικής ενεργειακής μεταφοράς, παραγωγής και παροχής; εισαγωγής πραγματικού ανταγωνισμού; καθιέρωσης τιμών για τη θέρμανση και την ενέργεια που ανακτούν πλήρως το κόστος; εξουδετέρωσης της αλληλεπικάλυψης των επιδοτήσεων μεταξύ τομέων και τη μη πληρωμή των λογαριασμών; της προώθησης της ενεργειακής αποτελεσματικότητας; συμμόρφωσης με τα κοινοτικά περιβαλλοντικά πρότυπα και τις απαιτήσεις της ασφάλειας; και βελτίωσης των βουλγαρικών διασυνδέσεων στο πλαίσιο των περιφερειακών δικτύων ενεργειακής μεταφοράς για τον ηλεκτρισμό, το πετρέλαιο και το αέριο.

Η Κοινότητα παρείχε πάνω από 70 εκατ. ECU βοήθειας μεταξύ του 1991 και του 1996 για την επίτευξη των συναφών στόχων και για τη λήψη βραχυπρόθεσμων μέτρων έκτακτης ανάγκης στον παραδοσιακό ενεργειακό τομέα. Επιπλέον, περίπου 50 εκατ. ECU έχουν χορηγηθεί για τη βελτίωση της πυρηνικής ασφάλειας. Στο μέλλον μπορεί να συμφωνηθεί η παροχή περαιτέρω σημαντικής κοινοτικής τεχνικής και κεφαλαιουχικής βοήθειας, σε συνδυασμό με άλλους μεγάλους χορηγούς, υπό τον όρο ότι θα συμφωνηθεί σε εθνικό επίπεδο και θα εφαρμοστεί πραγματικά μία σφαιρική ενεργειακή πολιτική που θα καλύπτει τις πτυχές που επισημαίνονται ανωτέρω, και ότι θα τηρηθούν οι στόχοι της συμφωνίας NSA.